তথ্যবিবরণী নম্বর : ৭৪১

**ওমানের সুলতানের নিকট বাংলাদেশের রাষ্ট্রদূতের পরিচয়পত্র পেশ**

মাস্কাট, ২ ফাল্গুন (১৫ ফেব্রুয়ারি) :

 আজ সালতানাত অভ্ ওমানে নবনিযুক্ত বাংলাদেশের রাষ্ট্রদূত মিজানুর রহমান ওমানের সুলতান হাইতাম বিন তারিকের নিকট তাঁর পরিচয়পত্র পেশ করেন।

 ওমানের রাজধানী মাস্কাট নগরীর বাইরে বারকা অঞ্চলে ‘কছর আল বারকা’ প্রাসাদে এক আড়ম্বরপুর্ণ অনুষ্ঠানের মাধ্যমে পরিচয়পত্র পেশ অনুষ্ঠানটি অনুষ্ঠিত হয়। রাষ্ট্রদূত অনুষ্ঠানস্থলে পৌঁছানোর পর ওমানের রাজকীয় বাহিনীর চৌকস বাদকদল বাংলাদেশের জাতীয় সঙ্গীত বাজিয়ে শোনান।

 এরপর ওমানের রাজকীয় শিষ্টাচার প্রধান রাষ্ট্রদূতকে পরিচয়পত্র পেশ অনুষ্ঠানের হলরুমে নিয়ে যান। রাষ্ট্রদূত বাংলাদেশের রাষ্ট্রপতি কর্তৃক প্রদত্ত পরিচয়পত্রটি সুলতানের নিকট হস্তান্তর করেন।

 সুলতানের আমন্ত্রণে সাড়া দিয়ে সংক্ষিপ্ত আলোচনা অনুষ্ঠানে রাষ্ট্রদূত বাংলাদেশের রাষ্ট্রপতি ও প্রধানমন্ত্রীর শুভেচ্ছা পৌঁছে দেন এবং তাঁর পরিচয়পত্র গ্রহণ করার জন্য ধন্যবাদ জ্ঞাপন করেন।

 রাষ্ট্রদূত বাংলাদেশ ও ওমানের মধ্যে বিদ্যমান দ্বিপাক্ষিক সম্পর্কের ক্ষেত্রে বাণিজ্য ও বিনিয়োগভিত্তিক সম্পর্কের উপর কাজ করার পরিকল্পনা ব্যক্ত করেন। সুলতান এ পরিকল্পনাকে স্বাগত জানান এবং তাঁর সরকারের সর্বাত্মক সহযোগিতার আশ্বাস প্রদান করেন।

#

নাহিদ/নাইচ/মোশারফ/জয়নুল/২০২১/২২৪০ঘণ্টা

তথ্যবিবরণী নম্বর : ৭৪০

**জাটকা আহরণে বিরত জেলেদের জন্য ২৬ হাজার মেট্রিক টন ভিজিএফ চাল বরাদ্দ**

ঢাকা, ২ ফাল্গুন (১৫ ফেব্রুয়ারি) :

 জাটকা আহরণে বিরত থাকা জেলেদের জন্য মানবিক সহায়তা কর্মসূচির আওতায় ২০২০-২১ অর্থবছরে ২৬ হাজার ৩০৫ দশমিক ২০ মেট্রিক টন ভিজিএফ চাল বরাদ্দ করেছে সরকার। দেশের ২০ জেলার জাটকা সম্পৃক্ত ৯৮টি উপজেলায় ৩ লাখ ২৮ হাজার ৮১৫টি জেলে পরিবারকে খাদ্য সহায়তা প্রদানের লক্ষ্যে বরাদ্দ দেওয়া হয়েছে। এর আওতায় প্রথম ধাপে ফেব্রুয়ারি-মার্চ দুই মাস প্রতিটি নিবন্ধিত ও কার্ডধারী জেলে পরিবারকে মাসে ৪০ কেজি হারে (২ মাসে ৮০ কেজি) চাল প্রদান করা হচ্ছে।

 আজ মৎস্য ও প্রাণিসম্পদ মন্ত্রণালয় সংশ্লিষ্ট জেলা প্রশাসকদের অনুকূলে এ সংক্রান্ত মঞ্জুরি প্রদান করেছে। ভিজিএফ চাল ২২ মার্চ ২০২১ তারিখের মধ্যে যথানিয়মে উত্তোলন ও সংশ্লিষ্টদের মাঝে বিতরণের জন্য জেলা প্রশাসকদের নির্দেশনা প্রদান করা হয়েছে।

 বরাদ্দপ্রাপ্ত উপজেলাগুলো হলো ঢাকা জেলার দোহার ও নবাবগঞ্জ; মানিকগঞ্জ জেলার শিবালয়, দৌলতপুর ও হরিরামপুর; মুন্সিগঞ্জ জেলার সদর, শ্রীনগর, লৌহজং, টঙ্গিবাড়ী ও গজারিয়া; ফরিদপুর জেলার সদর, মধুখালী, সদরপুর ও চরভদ্রাসন; রাজবাড়ি জেলার সদর, পাংশা, কালুখালী ও গোয়ালন্দ; শরীয়তপুর জেলার জাজিরা; ভেদরগঞ্জ; নড়িয়া ও গোসাইরহাট; মাদারীপুর জেলার সদর; কালকিনি ও শিবচর; চট্টগ্রাম সদর, বাঁশখালী, সীতাকুন্ড, সন্দ্বীপ, আনোয়ারা ও মীরসরাই; ফেনী জেলার সোনাগাজী, নোয়াখালী জেলার সদর, হাতিয়া, সুবর্ণচর ও কোম্পানীগঞ্জ; লক্ষ্মীপুর জেলার সদর, রামগতি, রায়পুর ও কমলনগর; চাঁদপুর জেলার সদর, হাইমচর, মতলব উত্তর ও মতলব দক্ষিণ; বাগেরহাট জেলার সদর, মোংলা, মোড়েলগঞ্জ, কচুয়া, রামপাল, চিতলমারি, শরণখোলা ও ফকিরহাট; সিরাজগঞ্জ জেলার সদর, চৌহালি, বেলকুচি, কাজীপুর ও শাহজাদপুর; বরিশাল জেলার সদর, মেহেন্দিগঞ্জ, মুলাদী, হিজলা, বাবুগঞ্জ, বানারীপাড়া, উজিরপুর, গৌরনদী ও বাকেরগঞ্জ, পিরোজপুর জেলার সদর, মঠবাড়ীয়া, ভান্ডারিয়া, নেছারাবাদ, নাজিরপুর, ইন্দুরকানী ও কাউখালী; পটুয়াখালী জেলার সদর, কলাপাড়া, বাউফল, গলাচিপা, রাঙাবালি, মির্জাগঞ্জ, দশমিনা ও দুমকি; ভোলা জেলার সদর, বোরহানউদ্দিন, চরফ্যাশন, দৌলতখান, লালমোহন, তজুমদ্দিন ও মনপুরা; বরগুনা জেলার সদর, আমতলী, তালতলী, পাথরঘাটা, বামনা ও বেতাগী এবং ঝালকাঠি জেলার সদর, কাঁঠালিয়া, নলছিটি ও রাজাপুর।

 উল্লেখ্য, সরকারি সিদ্ধান্ত অনুযায়ী প্রতিবছর ১ নভেম্বর থেকে ৩০ জুন পর্যন্ত দেশব্যাপী জাটকা আহরণ, পরিবহন, মজুদ, বাজারজাতকরণ, ক্রয়-বিক্রয় ও বিনিময় সম্পূর্ণ নিষিদ্ধ। এর মধ্যে ফেব্রুয়ারি থেকে মে পর্যন্ত ৪ মাস জাটকা আহরণে বিরত থাকা মৎস্যজীবীদের সরকার মানবিক সহায়তা প্রদান করে থাকে।

#

ইফতেখার/নাইচ/মোশারফ/জয়নুল/২০২১/২১৫০ঘণ্টা

তথ্যবিবরণী নম্বর : ৭৩৯

**করোনা মোকাবিলার মতো করোনার ভ্যাকসিন প্রদানেও সরকার সফল**

 **-- জনপ্রশাসন প্রতিমন্ত্রী**

ঢাকা, ২ ফাল্গুন (১৫ ফেব্রুয়ারি) :

 জনপ্রশাসন প্রতিমন্ত্রী ফরহাদ হোসেন বলেছেন, প্রধানমন্ত্রী শেখ হাসিনার নেতৃত্বে সরকার সফলভাবে করোনা মোকাবিলা করেছে, যা সারাবিশ্বেই প্রশংসিত হয়েছে। করোনা মোকাবিলায় বাংলাদেশ বিশ্বে সফলতম দেশগুলোর একটি। করোনা মোকাবিলার মতো করোনা ভ্যাকসিন প্রদানেও সরকার সফলতার সাথে কাজ করছে।

 আজ মেহেরপুরে গাংনী পাইলট মাধ্যমিক বিদ্যালয় মাঠে জেলা আওয়ামী লীগ আয়োজিত জনসভায় প্রধান অতিথির বক্তৃতায় জনপ্রশাসন প্রতিমন্ত্রী ফরহাদ হোসেন এ কথা বলেন।

 প্রতিমন্ত্রী আরো বলেন, বাংলাদেশ আজ বিশ্বে উন্নয়নের রোল মডেল হিসেবে প্রতিষ্ঠিত। যারা দেশবিরোধী, দেশের মঙ্গল চায় না, তারা এই উন্নয়নে ঈর্ষান্বিত। এজন্যই, তারা দেশে-বিদেশে অপপ্রচার চালাচ্ছে। এই অপপ্রচারকে মোকাবিলা করে সরকারের উন্নয়নকে আরো এগিয়ে নিতে সকলকে একযোগে কাজ করতে হবে।

 মেহেরপুর জেলা আওয়ামী লীগের সিনিয়র সহ-সভাপতি মোঃ আব্দুল হালিমের সভাপতিত্বে মেহেরপুর-২ আসনের সাবেক সংসদ সদস্য মোঃ মকবুল হোসেন, গাংনী পৌরসভার নব-নির্বাচিত মেয়র আহম্মেদ আলী বিশেষ অতিথি হিসেবে বক্তব্য রাখেন।

#

শিবলী/নাইচ/মোশারফ/জয়নুল/২০২১/২১২০ঘণ্টা

তথ্যবিবরণী নম্বর : ৭৩৮

**সরকার আধুনিক শিল্পায়নে বেসরকারি উদ্যোক্তা উন্নয়নের ওপর সর্বাধিক গুরুত্ব দিচ্ছে**

 **-- শিল্পমন্ত্রী**

ঢাকা, ২ ফাল্গুন (১৫ ফেব্রুয়ারি) :

 সরকারের রূপকল্পগুলোকে সাফল্যের সাথে অর্জন করতে উৎপাদনশীলতার বৃদ্ধির কোনো বিকল্প নেই। রূপকল্প ২০৪১ বাস্তবায়নের কৌশল হিসেবে সরকারি এবং বেসরকারি উদ্যোগে শিল্পায়নকে মূলভিত্তি হিসেবে নির্ধারণ করেছে। সরকার আধুনিক শিল্পায়নে বেসরকারি উদ্যোক্তা উন্নয়নের ওপর সর্বাধিক গুরুত্ব প্রদান করছে। উৎপাদনশীলতা বৃদ্ধি করতে বেসরকারি শিল্প প্রতিষ্ঠানের ইতিবাচক মনোভাব থাকতে হবে।

 শিল্প মন্ত্রণালয়ের আওতাধীন ন্যাশনাল প্রোডাকটিভিটি অর্গানাইজেশন (এনপিও) আয়োজিত ন্যাশনাল প্রোডাকটিভিটি এন্ড কোয়ালিটি এক্সিলেন্স অ্যাওয়ার্ড ২০১৯ এবং ইনস্টিটিউশনাল এপ্রিসিয়েশন অ্যাওয়ার্ড ২০১৯ এর ট্রফি ও সনদ বিতরণ অনুষ্ঠানে প্রধান অতিথির বক্তব্যের শিল্পমন্ত্রী এসব কথা বলেন। আজ রাজধানীর প্যান প্যাসিফিক সোনারগাঁও হোটেলে এ অনুষ্ঠান আয়োজন করা হয়।

 শিল্পসচিব কে এম আলী আজমের সভাপতিত্বে অনুষ্ঠানে বিশেষ অতিথি ছিলেন শিল্প প্রতিমন্ত্রী কামাল আহমেদ মজুমদার এমপি ও এফবিসিসিআই এর সভাপতি শেখ ফজলে ফাহিম। অনুষ্ঠানে স্বাগত বক্তব্য রাখেন এনপিও’র পরিচালক (যুগ্ম সচিব) নিশ্চিন্ত কুমার পোদ্দার। এতে পুরস্কারপ্রাপ্ত শিল্প প্রতিষ্ঠানের মালিক, প্রতিনিধি-সহ সরকারি-বেসিরকারি ও বিভিন্ন প্রতিষ্ঠানের ঊর্ধ্বতন কর্মকর্তারা উপস্থিত ছিলেন।

 শিল্পমন্ত্রী বলেন, এনপিও উৎপাদনশীলতা বৃদ্ধির পাশাপাশি সবুজ উৎপাদনশীলতার (Green Productivity)ওপর গুরুত্বারোপ করে তাদের কার্যক্রম চলমান রেখেছে। পরিবেশবান্ধব শিল্প প্রতিষ্ঠান স্থাপনের ওপর গুরুত্বারোপ করে তিনি বলেন, কল-কারখানায় সবুজ উৎপাদনশীলতা বৃদ্ধিতে অগ্রাধিকার দিতে হবে। তিনি পুরস্কারপ্রাপ্তদের উদ্দেশ্যে বলেন, আপনারা নিজ নিজ শিল্প কারখানায় উৎপাদনশীলতা বৃদ্ধির ধারা অব্যাহত রাখার পাশাপাশি অন্যান্য শিল্প কারখানার জন্যও মডেল হিসেবে পরিচিত হবেন।

 বিশেষ অতিথির বক্তব্যে শিল্প প্রতিমন্ত্রী কামাল আহমেদ মজুমদার বলেন, শিল্প মন্ত্রণালয় ও এর আওতাধীন বিভিন্ন দপ্তর ও সংস্থা উদ্যোক্তা সৃষ্টি ও এর উন্নয়নে কাজ করছে। কল-কারখানায় শ্রমিকদের প্রশিক্ষণের মাধ্যমে উৎপাদনশীলতা বৃদ্ধি কার্যক্রমে সহায়তা প্রদান করছে। উৎপাদনশীলতা বৃদ্ধি পেলে মালিক, শ্রমিক, ভোক্তা এমনকি সরকারও তার সুফল পেয়ে থাকে। দক্ষতার সাথে এবং কম খরচে পণ্য বা সেবা উৎপাদন মালিক পক্ষের আকাক্সক্ষা থাকে সব সময়েই। প্রতিমন্ত্রী শ্রমিকদের প্রতি আরো যত্নশীল হয়ে তাদেরকে নিয়মিত প্রশিক্ষণের ব্যবস্থা করতে শিল্প উদ্যোক্তাদের প্রতি আহ্বান জানান। শিল্প উদ্যোক্তাদের উৎপাদনশীলতা বৃদ্ধি এবং গুণগতমানের পণ্য উৎপাদনে এগিয়ে আসতে হবে বলে তিনি মন্তব্য করেন।

 সভাপতির বক্তব্যে শিল্পসচিব বলেন, শিল্প মন্ত্রণালয় ও এর আওতাধীন দপ্তর সংস্থা এবং শিল্প উদ্যোক্তাসহ সকলকে নিয়েই প্রধানমন্ত্রী ঘোষিত রূপকল্প ২০৪১ সফলভাবে অর্জন করতে হবে। অষ্টম-পঞ্চবার্ষিকী পরিকল্পনায় জিডিপিতে শিল্পখাতের অবদান ৩৫ দশমিক ৩৬ শতাংশ থেকে ৪০ শতাংশে উন্নীত করতে শিল্প উদ্যোক্তাদের সহযোগিতা কামনা করেন তিনি।

#

জাহাঙ্গীর/নাইচ/মোশারফ/জয়নুল/২০২১/২১১০ঘণ্টা

তথ্যবিবরণী নম্বর : ৭৩৭

**গবেষণার ওপর গুরুত্বারোপ করেছেন পরিকল্পনা মন্ত্রী**

ঢাকা, ২ ফাল্গুন (১৫ ফেব্রুয়ারি) :

 দেশে অধিকহারে গবেষণার ওপর গুরুত্বারোপ করেছেন পরিকল্পনা মন্ত্রী এম এ মান্নান। মন্ত্রী আজ ঢাকায় এনইসি সম্মেলন কক্ষে পরিকল্পনা বিভাগের সামাজিক বিজ্ঞান গবেষণা পরিষদ আয়োজিত ‘গবেষণার চূড়ান্ত ফলাফল উপস্থাপন সংক্রান্ত সেমিনার-২০২১’ -এ প্রধান অতিথির বক্তৃতায় এ আহ্বান জানান।

 সামাজিকবিজ্ঞান গবেষণা পরিষদ থেকে গবেষণা কাজে যে অর্থ ব্যয় করা হয় তা অপ্রতুল মন্তব্য করে মন্ত্রী আরো এ খাতে অর্থ বাড়ানোর পরামর্শ দেন। তিনি সরকারি অর্থ ব্যয় করে কোনো অদ্ভূত বিষয়ে গবেষণা না করে দৈনন্দিন গুরুত্বপূর্ণ বিষয়গুলো নিয়ে গবেষণা করার আহ্বান জানান।

 সেমিনারে পরিকল্পনা সচিব মোহাম্মদ জয়নুল বারীর সভাপতিত্বে বক্তৃতা করেন অতিরিক্ত সচিব ফৌজিয়া জাফরীন। এ সময় সংশ্লিষ্ট ঊর্ধ্বতন কর্মকর্তাগণ উপস্থিত ছিলেন।

#

শাহেদ/মাসুম/নাইচ/রফিকুল/জয়নুল/২০২১/২০৫০ঘণ্টা

তথ্যবিবরণী নম্বর : ৭৩৬

**মার্চে চালু হচ্ছে বিমানের টরেন্টো, টোকিও ও চেন্নাই ফ্লাইট**

 **-- বিমান ও পর্যটন প্রতিমন্ত্রী**

ঢাকা, ২ ফাল্গুন (১৫ ফেব্রুয়ারি) :

 বেসামরিক বিমান পরিবহন ও পর্যটন প্রতিমন্ত্রী মোঃ মাহবুব আলী বলেছেন, আগামী মার্চ মাসে টরেন্টো, টোকিও ও চেন্নাই রুটে বিমান বাংলাদেশ এয়ারলাইন্সের ফ্লাইট শুরু হবে। ঢাকা-নিউইয়র্ক সরাসরি ফ্লাইটের ব্যাপারেও দ্রুত সুখবর আসছে।

 প্রতিমন্ত্রী আজ বিমান বাংলাদেশ এয়ারলাইন্সের মুদ্রণ ও প্রকাশনা বিভাগের বাণিজ্যিক সেবা কার্যক্রমের উদ্বোধন উপলক্ষে রাজধানীর ফার্মগেটে বিমান প্রেসে আয়োজিত এক অনুষ্ঠানে প্রধান অতিথির বক্তব্যে এ কথা বলেন।

 প্রতিমন্ত্রী বলেন, প্রধানমন্ত্রী শেখ হাসিনার ঐকান্তিক আগ্রহ ও চেষ্টায় বিমান বাংলাদেশ এয়ারলাইন্সের বিমান বহরে যুক্ত হয়েছে বিশ্বের সর্বাধুনিক প্রযুক্তির নতুন ১৩টি উড়োজাহাজ। অচিরেই আরো দুটি নতুন ড্যাশ-৮ উড়োজাহাজ বহরে যুক্ত হবে। এই উড়োজাহাজগুলোর মাধ্যমে আন্তর্জাতিক ও অভ্যন্তরীণ রুটে যাত্রীদের সর্বোচ্চ মানের সেবা প্রদান করা হচ্ছে। সর্বোচ্চ মানের যাত্রীসেবা নিশ্চিতে বিমানের কোনো কর্মকর্তার গাফিলতি সহ্য করা হবে না।

 প্রতিমন্ত্রী বলেন, সারাবিশ্বে কোভিড-১৯ মহামারির কারণে সবচেয়ে ক্ষতিগ্রস্ত হয়েছে এভিয়েশন ও পর্যটন শিল্প। বিশ্বের সকল এয়ারলাইন্স কোম্পানি বর্তমানে একটি বিশেষ পরিস্থিতির মধ্য দিয়ে যাচ্ছে। বিমান বাংলাদেশও এর ব্যতিক্রম নয়। আমরা বিমানের অপারেশনাল ব্যয় হ্রাস করার পাশাপাশি বিভিন্ন উদ্যোগ গ্রহণের মাধ্যমে বিমানের আয় বৃদ্ধি করার ব্যবস্থা গ্রহণ করছি। বিমানের সকল সম্পদের সর্বোচ্চ ও সর্বোত্তম ব্যবহার নিশ্চিত করা হচ্ছে।

 তিনি বলেন, বিমান প্রেসে সম্প্রতি নতুন ও আধুনিক বিভিন্ন ধরনের প্রিন্টিং মেশিন সংযোজন করা হয়েছে। বিমান প্রেস উন্নত ও মানসম্মত প্রকাশনা ও মুদ্রণ সামগ্রী তৈরিতে সক্ষমতা অর্জন করার ফলে প্রকাশনার সাথে জড়িত সরকারি ও বেসরকারি সকল গ্রাহক সহজে ও সাশ্রয়ী মূল্যে এখানে সর্বোত্তম সেবা পাবেন।

 অনুষ্ঠানে আরো বক্তৃতা করেন বেসামরিক বিমান পরিবহন ও পর্যটন মন্ত্রণালয়ের সচিব মোঃ মোকাম্মেল হোসেন, বিমান বাংলাদেশ এয়ারলাইন্সের পরিচালনা পর্ষদের চেয়ারম্যান মোঃ সাজ্জাদুল হাসান, বিমান বাংলাদেশ এয়ারলাইন্সের ব্যবস্থাপনা পরিচালক ও প্রধান নির্বাহী কর্মকর্তা মোঃ মোকাব্বির হোসেন, বিমান পরিচালনা পর্ষদের সদস্য খন্দকার আতিক-ই-রাব্বানী প্রমুখ।

#

তানভীর/রোকসানা/মাসুম/নাইচ/মোশারফ/রেজাউল/২০২১/২০৪০ ঘণ্টা

তথ্যবিবরণী নম্বর : ৭৩৫

**বিএনপির বক্তব্যে মনে হয়, জনবিচ্ছিন্ন হয়ে ভেতরে ভেতরে ষড়যন্ত্রের পথ নিয়েছে তারা**

 **--তথ্যমন্ত্রী**

ঢাকা, ২ ফাল্গুন (১৫ ফেব্রুয়ারি) :

 তথ্যমন্ত্রী ও আওয়ামী লীগের যুগ্ম সাধারণ সম্পাদক ড. হাছান মাহ্‌মুদ বলেছেন, 'বিএনপি নেতাদের বক্তব্যে মনে হয়, জনবিচ্ছিন্ন হয়ে তারা ভেতরে ভেতরে ষড়যন্ত্রের পথ বেছে নিয়েছে।'

 আজ রাজধানীর বঙ্গবন্ধু এভিনিউয়ে ঢাকা মহানগর দক্ষিণ আওয়ামী লীগ আয়োজিত '১৫ ফেব্রুয়ারি ১৯৯৬ বিএনপি সরকারের ভোটারবিহীন প্রহসনের নির্বাচনের নিন্দা ও প্রতিবাদ সমাবেশ' এ বিশেষ অতিথির বক্তৃতায় মন্ত্রী একথা বলেন।

 'বঙ্গবন্ধুকে যেমন রাজনৈতিকভাবে মোকাবিলায় ব্যর্থ হয়ে দেশের শত্রুরা ষড়যন্ত্রের পথ বেছে নিয়েছিল, তেমনি বঙ্গবন্ধুকন্যা শেখ হাসিনাকেও রাজনৈতিকভাবে মোকাবিলায় ব্যর্থ হয়ে বিএনপি ষড়যন্ত্রের পথে হাঁটছে বলেই তাদের বক্তব্যে বোঝা যায়' বলেন তথ্যমন্ত্রী।

 বিএনপি'র সাম্প্রতিক মন্তব্য 'হঠাৎ করেই সরকার পতনের খবর পাওয়া যাবে' উদ্ধৃত করে হাছান মাহ্‌মুদ বলেন, ‘একথার দু’ধরনের ব্যাখ্যা হয়। একটি হচ্ছে, তারা ভেতরে ভেতরে বঙ্গবন্ধুর বিরুদ্ধে যেভাবে ষড়যন্ত্র করেছিল, আমাদের সরকারের বিরুদ্ধেও ক্রমাগত ১২ বছর ধরে নানা ধরনের ষড়যন্ত্রে লিপ্ত। জনগণ থেকে বিচ্ছিন্ন হয়ে তারা ষড়যন্ত্রের পথ বেছে নিয়েছে। আরেকটি হচ্ছে, তারা জনগণ থেকে বিচ্ছিন্ন হয়ে এখন দৈব দুর্বিপাকের ওপর নির্ভরশীল হয়ে পড়েছে।’

 মন্ত্রী এ সময় আল-জাজিরার সাম্প্রতিক প্রতিবেদনকেও এই ষড়যন্ত্রের অংশ হিসেবে বর্ণনা করে বলেন, 'তাদের অসত্য বানোয়াট রিপোর্ট এই দেশ ও বিশ্বের মানুষ গ্রহণ করেনি এবং আল-জাজিরা তাদের বিশ্বাসযোগ্যতা হারিয়েছে।'

 ড. হাছান বলেন, 'প্রেসক্লাবের সামনে কয়েকশ' লোকের সমাবেশ করে বিএনপি বলে বিশাল সমাবেশ করেছে। ২ কোটি মানুষের ঢাকা শহরে কয়েকশ’ মানুষের সমাবেশ যদি বিশাল সমাবেশ হয়, তাহলে বুঝতে হবে, বিএনপি’র পৃথিবীটা ছোট হয়ে আসছে এবং তারা জনগণ থেকে কতটা বিচ্ছিন্ন।'

 'শুরু থেকে করোনা টিকার বিরুদ্ধে অপপ্রচারকারী বিএনপি নেতাদের করোনা টিকা নেয়ায় অভিনন্দন' জানিয়ে মন্ত্রী বলেন, আমরা চাই তারা টিকা নিয়ে সুস্থ থাকুন, কারণ আমাদের একটি শক্তিশালী বিরোধী দল দরকার।

 তথ্যমন্ত্রী বলেন, ১৯৯৬ সালের ১৫ ফেব্রুয়ারি বেগম খালেদা জিয়া দেশে একটি ভোটারবিহীন প্রহসনের নির্বাচন করে ক্ষমতার মসনদ টিকিয়ে রাখার অপচেষ্টা চালিয়েছিল। এক মাসের একটু বেশি সময় ক্ষমতায় থাকতে পারেনি। বঙ্গবন্ধুকন্যা শেখ হাসিনার আওয়ামী লীগের নেতৃত্বে এদেশের মানুষ আন্দোলন ও নির্বাচনের মাধ্যমে জবাব দিয়ে তাদের ক্ষমতা থেকে বিদায় দিয়েছিল।

-২-

 এর পরপরই নির্বাচনে ২১ বছর বুকে পাথর বেঁধে আন্দোলন সংগ্রামকারী আওয়ামী লীগ জনগণের ভোটে নির্বাচিত হয়ে বঙ্গবন্ধুকন্যা শেখ হাসিনার নেতৃত্বে সরকার গঠন করে '১৭৫৭ সালের যে ২৩শে জুন পলাশীর আম্রকাননে বাংলার স্বাধীনতার সূর্য অস্তমিত হয়েছিল, ১৯৪৯ সালের যে ২৩শে জুন আওয়ামী লীগের জন্ম হয়েছিল, ১৯৯৬ সালেরও সেই ২৩শে জুন ২১ বছর পর আওয়ামী লীগ দেশে সরকার গঠন করে উন্নয়নের অগ্রযাত্রার সূচনা করেছিল।'

 'যে বিএনপির জন্মটাই ক্যান্টনমেন্টে, সেই বিএনপি নির্বাচন-গণতন্ত্র নিয়ে কথা বলে। তাদের বেশিরভাগ নেতাই দলছুট, যারা ফুটবল-ক্রিকেটে বেশি অর্থের বিনিময়ে দলবদলের মতো বিএনপিতে ভিড়েছে, জিয়াউর রহমানের বিলানো ক্ষমতার উচ্ছিষ্ট পেতে' বলেন তথ্যমন্ত্রী।

 ঢাকা দক্ষিণ আওয়ামী লীগ সভাপতি আলহাজ আবু আহমেদ মন্নাফীর সভাপতিত্বে ও সাধারণ সম্পাদক হুমায়ুন কবিরের সঞ্চালনায় আওয়ামী লীগ নেতৃবৃন্দের মধ্যে প্রেসিডিয়াম সদস্য বেগম মতিয়া চৌধুরী এমপি প্রধান অতিথি হিসেবে এবং প্রেসিডিয়াম সদস্য জাহাঙ্গীর কবির নানক এমপি, যুগ্ম সম্পাদক আ ফ ম বাহাউদ্দীন নাছিম, সংস্কৃতি সম্পাদক অসীম কুমার উকিল অপরাপর বিশেষ অতিথির বক্তব্য দেন।

#

আকরাম/রোকসানা/পাশা/রফিকুল/রেজাউল/২০২১/২০৩৬ ঘণ্টা

তথ্যবিবরণী নম্বর : ৭৩৪

**বঙ্গবন্ধুর জন্মশতবার্ষিকী উদ্যাপন উপলক্ষে ১৭-২৬ মার্চ**

**দশ দিনব্যাপী অনুষ্ঠানমালা টেলিভিশন, অনলাইন ও সোশ্যাল মিডিয়ায় সম্প্রচারিত হবে**

ঢাকা, ২ ফাল্গুন (১৫ ফেব্রুয়ারি) :

 জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উদ্যাপন উপলক্ষ্যে আগামী ১৭ হতে ২৬ মার্চ ২০২১ দশ দিনব্যাপী অনুষ্ঠানমালা দেশের সকল টেলিভিশন চ্যানেল-সহ অনলাইন ও সোশ্যাল মিডিয়ায় সম্প্রচার করা হবে।

 আজ আন্তর্জাতিক মাতৃভাষা ইনস্টিটিউটে জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উদ্যাপন জাতীয় বাস্তবায়ন কমিটির কার্যালয়ে কমিটির প্রধান সমন্বয়ক ড. কামাল আবদুল নাসের চৌধুরীর সঞ্চালনায় অনুষ্ঠিত সমন্বয় সভায় এ কথা জানানো হয়।

 ড. কামাল আবদুল নাসের চৌধুরী সভায় জানান, জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উদ্যাপন উপলক্ষে প্রধানমন্ত্রীর নির্দেশনা অনুযায়ী আগামী ১৭ই মার্চ হতে ২৬শে মার্চ পর্যন্ত দশ দিনব্যাপী বিশেষ অনুষ্ঠানমালা আয়োজনের সকল প্রস্তুতি গ্রহণ করা হয়েছে এবং কোভিড-১৯ জনিত বিদ্যমান পরিস্থিতিতে এসব অনুষ্ঠান টেলিভিশন চ্যানেলসমূহে, অনলাইন ও সোশ্যাল মিডিয়ায় সম্প্রচার করা হবে। এ অনুষ্ঠানমালায় প্রত্যেক দিন পৃথক থিমভিত্তিক আলোচনা ও সাংস্কৃতিক অনুষ্ঠান আয়োজনের পরিকল্পনা গ্রহণ করা হয়েছে বলে তিনি জানান। এসব কর্মসূচি বাস্তবায়নের বিভিন্ন বিষয়ে সভায় বিস্তারিত আলোচনা করা হয়।

 সভায় অন্যান্যের মধ্যে তথ্য মন্ত্রী ড. হাছান মাহ্্মুদ; শিক্ষা মন্ত্রী ডা. দীপু মনি; সাবেক সংস্কৃতি মন্ত্রী আসাদুজ্জামান নূর এমপি; পররাষ্ট্র প্রতিমন্ত্রী মোঃ শাহরিয়ার আলম; সংস্কৃতি বিষয়ক প্রতিমন্ত্রী কে এম খালিদ; পানি সম্পদ উপমন্ত্রী এ কে এম এনামুল হক শামীম; মুক্তিযুদ্ধ বিষয়ক মন্ত্রণালয়ের সচিব তপন কান্তি ঘোষ; মাধ্যমিক ও উচ্চ শিক্ষা বিভাগের সচিব মোঃ মাহবুব হোসেন; সাবেক সচিব আকতারী মমতাজ; তথ্য মন্ত্রণালয়ের অতিরিক্ত সচিব মোঃ মিজান উল আলম; অ্যাসোসিয়েশন অভ্ টেলিভিশন চ্যানেল ওনার্স (এ্যাটকো) এর সভাপতি অঞ্জন চৌধুরী পিন্টু এবং সিনিয়র সহ-সভাপতি মোজাম্মেল হক বাবু, সাংবাদিক সুভাষ সিংহ রায় এবং জাতীয় বাস্তবায়ন কমিটির কার্যালয়ের কর্মকর্তাবৃন্দ অংশগ্রহণ করেন।

#

লিপি/নাইচ/রফিকুল/জয়নুল/২০২১/২০৩০ঘণ্টা

তথ্যবিবরণী নম্বর : ৭৩৩

 **রাষ্ট্রের উন্নয়নে প্রত্যেক কর্মকর্তাকে সর্বোচ্চ যোগ্যতার বহিঃপ্রকাশ ঘটাতে হবে**

 **-- মৎস্য ও প্রাণিসম্পদ মন্ত্রী**

ঢাকা, ২ ফাল্গুন (১৫ ফেব্রুয়ারি) :

 মৎস্য ও প্রাণিসম্পদ মন্ত্রী শ ম রেজাউল করিম বলেছেন, ‘রাষ্ট্রের উন্নয়নে প্রত্যেক কর্মকর্তাকে সর্বোচ্চ যোগ্যতার বহিঃপ্রকাশ ঘটাতে হবে। কর্মক্ষেত্রে মেধা ও প্রজ্ঞা দিয়ে যেকোনো সংকট মোকাবিলা করতে হবে। অর্পিত দায়িত্ব নিষ্ঠার সাথে পালন করতে হবে।’

 আজ রাজধানীর মৎস্য ভবনে মৎস্য অধিদপ্তরের সম্মেলন কক্ষে ৩৮তম বিসিএস (মৎস্য) ও বিসিএস লাইভস্টক ক্যাডারের নবনিয়োগপ্রাপ্ত কর্মকর্তাদের ওরিয়েন্টেশন অনুষ্ঠানে প্রধান অতিথির বক্তব্যে মন্ত্রী এসব নির্দেশনা দেন।

 মন্ত্রী বলেন, ‘দেশের উন্নয়নে মৎস্য ও প্রাণিসম্পদ খাতের অনেক অবদান আছে। পুষ্টির চাহিদা পূরণের মাধ্যমে মানুষের গড় আয়ু বৃদ্ধি করা, বেকারত্ব দূর করা, উদ্যোক্তা তৈরি, গ্রামীণ অর্থনীতিকে সচল রাখা-সহ রপ্তানির মাধ্যমে বৈদেশিক মুদ্রা অর্জনে এ খাতের ভূমিকা রয়েছে। এ খাতে কর্মকর্তাদের কাজের ক্ষেত্র ও সুযোগ অনেক বেশি। তিনি বলেন, দেশের সেবায় নিজেদের নিবেদন করতে হবে। সব সময় নিজের মধ্যে দেশাত্মবোধ ধারণ করতে হবে।’

 এ সময় মন্ত্রী আরো বলেন, ‘মুক্তিযুদ্ধের চেতনার বাংলাদেশকে সমুন্নত রাখতে জঙ্গিবাদ, স্বাধীনতাবিরোধী চিন্তা-চেতনা, অনৈতিকতা ও অনিয়মের সাথে কোনোভাবেই সম্পৃক্ত হওয়া যাবে না। দেশ স্বাধীন না হলে আপনারা কর্মকর্তা হতে পারতেন না। নিজের মধ্যে দেশপ্রেম রাখতে গেলে অসম্প্রদায়িক বাংলাদেশকে ধারণ করতে হবে।’

 মৎস্য ও প্রাণিসম্পদ মন্ত্রণালয়ের সচিব রওনক মাহমুদের সভাপতিত্বে অনুষ্ঠানে বক্তব্য প্রদান করেন প্রাণিসম্পদ অধিদপ্তরের মহাপরিচালক ডা. আবদুল জব্বার শিকদার ও মৎস্য অধিদপ্তরের মহাপরিচালক কাজী শামস্ আফরোজ। মন্ত্রণালয়ের অতিরিক্ত সচিব শাহ্ মোঃ ইমদাদুল হক, অতিরিক্ত সচিব শ্যামল চন্দ্র কর্মকার, সুবোল বোস মনি ও মোঃ তৌফিকুল আরিফ-সহ মন্ত্রণালয়, মৎস্য অধিদপ্তর ও প্রাণিসম্পদ অধিদপ্তরের ঊর্ধ্বতন কর্মকর্তাগণ এ সময় উপস্থিত ছিলেন।

 অনুষ্ঠানে নবীন কর্মকর্তাদের মধ্য থেকে লাইভস্টক ক্যাডারের ডা. মোঃ মামুনুর রহমান এবং মৎস্য ক্যাডারের কে এম মাহফুজুর রহমান ও শতাব্দী রায় অনুভূতি ব্যক্ত করেন। উল্লেখ্য ৩৮তম বিসিএস এ মৎস্য ক্যাডারে ১৯ জন এবং লাইভস্টক ক্যাডারে ৮৩ জন কর্মকর্তা যোগদান করেন।

#

ইফতেখার/রোকসানা/পাশা/রফিকুল/জয়নুল/২০২১/২০১০ঘণ্টা

তথ্যবিবরণী নম্বর : ৭৩২

**পার্বত্য চট্টগ্রাম শান্তি চুক্তি বাস্তবায়ন ও পরিবীক্ষণ কমিটির**

**আহ্বায়ক আবুল হাসানাত আবদুল্লাহর কোভিড-১৯ টিকা গ্রহণ**

ঢাকা, ২ ফাল্গুন (১৫ ফেব্রুয়ারি) :

 পাবর্ত্য চট্টগ্রাম শান্তি চুক্তি বাস্তবায়ন ও পরীক্ষণ কমিটির আহ্বায়ক (মন্ত্রী পদমর্যাদা) আবুল হাসানাত আবদুল্লাহ আজ ঢাকায় জাতীয় সংসদের মেডিকেল সেন্টারে কোভিড-১৯ টিকা গ্রহণ করেছেন। এ সময় তিনি সেখানে কিছু সময় অবস্থান করেন। তাঁর কোনো পার্শ্ব প্রতিক্রিয়া দেখা দেয়নি। তিনি সম্পূর্ণ সুস্থ আছেন।

 টিকা গ্রহণের পর তিনি বলেন, সকলের টিকা নেওয়া উচিত। প্রধানমন্ত্রী শেখ হাসিনা অত্যন্ত সফলভাবে কোভিড-১৯ পরিস্থিতি সামাল দিয়েছেন। বিশ্বের উন্নত দেশ যখন ভ্যাকসিন পেয়েছে বাংলাদেশও একই সময় পেয়েছে। এটা প্রধানমন্ত্রীর অক্লান্ত প্রচেষ্টা ও জনগণের প্রতি তাঁর ভালবাসার নিদর্শন, যার ফলে দেশে দ্রুত ভ্যাকসিন এসেছে।

 তিনি বলেন, উন্নত বিশ্ব যেখানে করোনা ভাইরাস মোকাবিলায় পুরোপুরি সফল হতে পারেনি, সেখানে করোনা ভাইরাস মোকাবিলায় প্রধানমন্ত্রী সফল হয়েছেন। সারা বিশ্ব এটা স্বীকার করে। তিনি সফল রাষ্ট্রনায়ক হিসেবে করোনা ভাইরাস মোকাবিলা করেছেন। এ সময় সংসদের উর্ধ্বতন কর্মকর্তাগণ উপস্থিত ছিলেন।

#

এনায়েত/রোকসানা/পাশা/রফিকুল/জয়নুল/২০২১/১৯৫৫ঘণ্টা

তথ্যবিবরণী নম্বর : ৭৩১

**নিয়মবহির্ভূত কাঁচাপাট মজুদের বিরুদ্ধে অভিযান**

ঢাকা, ২ ফাল্গুন (১৫ ফেব্রুয়ারি) :

 অভ্যন্তরীণ বাজারে প্রয়োজনীয় কাঁচাপাট সরবরাহ নিশ্চিতকরণ এবং পাট ও পাটজাত পণ্য রপ্তানির ধারা বেগবান করার লক্ষ্যে নিয়মবহির্ভূত কাঁচাপাট মজুদের বিরুদ্ধে বিশেষ অভিযান পরিচালনা করছে পাট অধিদপ্তর।

 আজ পাট অধিদপ্তরের মহাপরিচালক (অতিঃসচিব) হোসেন আলী খোন্দকার ও নাটোর জেলা প্রশাসনের সহায়তায় এ অভিযান পরিচালিত হয়। অভিযানে নাটোরের গুরুদাশপুর উপজেলার নাজিরপুর বাজারের বিভিন্ন পাটের গুদামে এ ভ্রাম্যমাণ আদালত পরিচালিত হয়। অভিযানকালে ভাই-ভাই ট্রেডার্স গুদামে নিয়মবহির্ভূত মজুদকৃত প্রায় ৫ হাজার মণ কাঁচাপাট আটক করা হয়।

 সম্প্রতি, দেশে কাঁচাপাটের সংকট তৈরির কারণে পাটকলসমূহ উৎপাদন ঝুঁকিতে পড়েছে। এ অবস্থায় পাট ও পাটজাত পণ্যের রপ্তানি আয়ের ধারা অব্যাহত রাখার জন্য কাঁচাপাটের সরবরাহ নিশ্চিত করতে সরকার অভিযান পরিচালনার সিদ্ধান্ত গ্রহণ করে। লাইসেন্সবিহীন অসাধু ব্যবসায়ীগণ, কাঁচাপাটের ডিলার ও আড়ৎদারগণ ১ হাজার মণের বেশি কাঁচাপাট এক মাসের বেশি সময় ধরে মজুদ করতে পারবে না এছাড়াও লাইসেন্সবিহীন কাঁচাপাট ক্রয়-বিক্রয় ও মজুদ হতে বিরত রাখা; ভেজাপাট ক্রয়-বিক্রয় রোধ করা; বাজারে কাঁচাপাটের সরবরাহ নিশ্চিত করার জন্য পাট অধিদপ্তর কার্যকর পদক্ষেপ গ্রহণ করছে ।

 এছাড়াও চলতি পাট মৌসুমে লক্ষ্যমাত্রা অনুযায়ী, পাট চাষ নিশ্চিতকরণে বীজ সরবরাহ সঠিক রাখতে কার্যকর পদক্ষেপ নেয়া হয়েছে। মানসম্মত পাটবীজ উৎপাদনে স্বয়ংসম্পূর্ণতা অর্জনে পাঁচ বছরের জন্য কৃষি মন্ত্রণালয় এবং বস্ত্র ও পাট মন্ত্রণালয় যৌথ উদ্যোগে একটি রোডম্যাপ তৈরি করেছে। সবকিছু ঠিক থাকলে ২০২৫ সালের মধ্যে বাংলাদেশ উন্নত পাটবীজ উৎপাদনে স্বনির্ভর হবে। প্রয়োজনীয় পাটবীজ সংগ্রহে আমদানিনির্ভরতা আর থাকবে না। এ পাট মৌসুম থেকে রোডম্যাপ বাস্তবায়ন শুরু হবে। ধাপে ধাপে তা আগামী পাঁচ বছরে শতভাগ বাস্তবায়ন করা হবে। বস্ত্র ও পাট মন্ত্রণালয় উচ্চফলনশীল পাট বীজ উৎপাদনে স্বয়ম্ভরতা অর্জন এবং মানসম্মত পাট উৎপাদনে কৃষকদের উদ্বুদ্ধকরণ ও সহায়তা প্রদানের লক্ষ্যে বার্ষিক উন্নয়ন কর্মসুচি (এডিপি)-এর আওতায় ‘উন্নত প্রযুক্তি নির্ভর পাট ও পাটবীজ উৎপাদন এবং সম্প্রসারণ’ শীর্ষক প্রকল্প চলমান রয়েছে। প্রকল্পটি দেশের ৪৬টি জেলার ২৩০টি উপজেলায় বাস্তবায়িত হচ্ছে। এ প্রকল্পের আওতায় প্রতি বছর প্রত্যক্ষভাবে ১ লাখ ৫৩ হাজার পাটচাষী ও পরোক্ষভাবে ৬ লাখ ১২ হাজার কৃষক ও পরিবারের সদস্য উপকৃত হচ্ছে।

#

সৈকত/রোকসানা/পাশা/মোশারফ/জয়নুল/২০২১/১৯৪৫ঘণ্টা

তথ্যবিবরণী নম্বর : ৭৩০

 দেশীয় চ্যানেলে চোখ ফেরাবার মতো অনুষ্ঠান নির্মাণ করতে হবে

 -- তথ্য প্রতিমন্ত্রী

ঢাকা, ২ ফাল্গুন (১৫ ফেব্রুয়ারি) :

 তথ্য প্রতিমন্ত্রী ডা. মুরাদ হাসান বলেছেন, দেশের মানুষ যাতে দেশীয় চ্যানেলের অনুষ্ঠান দেখে সে জন্য নির্মাতা ও কলাকুশলীদের জীবন ঘনিষ্ঠ, সুস্থধারার, রুচিশীল অনুষ্ঠান নির্মাণ করতে হবে যা হৃদয়কে স্পর্শ করবে, বাঙালি সংস্কৃতি ধারণ করবে এবং এর মধ্যদিয়ে বাংলাদেশ পৌঁছে যাবে পৃথিবীর নানা প্রান্তে ছড়িয়ে থাকা ৩৫ কোটি বাংলা ভাষাভাষী জনগোষ্ঠীর কাছে। এটি করতে পারলে সাংস্কৃতিক অগ্রয়াত্রায় নবতরঙ্গ সৃষ্টি হবে।

 প্রতিমন্ত্রী আজ রাজধানীর জাতীয় গণমাধ্যম ইনস্টিটিউট (এনআইএমসি) মিলনায়তনে বাংলাদেশ চলচ্চিত্র ও টেলিভিশন ইনস্টিটিউট (বিসিটিআই) আয়োজিত ‘চলচ্চিত্র ও টেলিভিশনে বাস্তবিক, মনস্তাত্ত্বিক ও বিজ্ঞানসম্মত অভিনয়’ শীর্ষক প্রশিক্ষণ কোর্সের উদ্বোধন অনুষ্ঠানে প্রধান অতিথির বক্তৃতায় এসব কথা বলেন।

 প্রতিমন্ত্রী বলেন, এ অঞ্চলের সমৃদ্ধ ইতিহাস, ঐতিহ্য, সংস্কৃতি, অসাম্প্রদায়িক চেতনা ও স্বাধীন বাংলাদেশ সৃষ্টির স্বপ্নদ্রষ্টা জাতির পিতা বঙ্গবন্ধু শেখ মুজিবুর রহমানের জীবন ও সংগ্রামকে তুলে ধরতে হবে; যার মাধ্যমে তরুণ প্রজন্ম সঠিক ইতিহাস সম্পর্কে অবগত হবে। দেশপ্রেম ও জাতীয়তাবোধের চেতনায় উজ্জীবিত হবে।

 বিসিটিআই’র প্রধান নির্বাহী আবুল কালাম আজাদের সভাপতিত্বে অনুষ্ঠানে আরো বক্তৃতা করেন জাতীয় গণমাধ্যম ইনস্টিটিউটের মহাপরিচালক শাহিন ইসলাম।

#

তুহিন/রোকসানা/পাশা/রফিকুল/জয়নুল/২০২১/১৯৫০ঘণ্টা

তথ্যবিবরণী নম্বর : ৭২৯

গ্রামাঞ্চলে নিরাপদ পানি সরবরাহে প্রধানমন্ত্রীর নির্দেশে কাজ চলছে

 -- স্থানীয় সরকার মন্ত্রী

ঢাকা, ২ ফাল্গুন (১৫ ফেব্রুয়ারি) :

 স্থানীয় সরকার মন্ত্রী মোঃ তাজুল ইসলাম বলেছেন, ঢাকা শহর ছাড়াও ‘আমার গ্রাম আমার শহর’-এর দর্শন অনুযায়ী গ্রামাঞ্চলে নিরাপদ পানি সরবরাহের লক্ষ্যে প্রধানমন্ত্রীর নির্দেশনা মোতাবেক কাজ চলছে। এসডিজি অনুযায়ী ২০৩০ সালের মধ্যে ৭০ ভাগ ভূ-উপরিস্থ পানি ব্যবহারের যে লক্ষ্যমাত্রা নির্ধারণ করা হয়েছে, এর আগেই দেশ এ লক্ষ্যে পৌঁছে যাবে বলেও উল্লেখ করেন তিনি।

 আজ ঢাকা ওয়াসা কর্তৃক বাস্তবায়িত সাভার উপজেলায় তেতুলঝড়া-ভাকুর্তা এলাকায় ওয়েল্ডফিল্ড প্ল্যান্ট পরিদর্শন শেষে সাংবাদিকদের এক প্রশ্নের উত্তরে মন্ত্রী এসব কথা বলেন।

 মন্ত্রী বলেন, সাভার উপজেলায় তেতুলঝড়া-ভাকুর্তা এলাকায় ওয়েল্ডফিল্ড প্ল্যান্টে পানি উত্তোলনের ফলে পানির লেভেল নিচে নেমে যাওয়ার আশঙ্কা করা হলেও দুই বছরের স্টাডি রিপোর্টে দেখা গেছে পানির কোনো তারতম্য হয়নি।

 মন্ত্রী বলেন, বিএনপি সবসময় নেতিবাচক, ধ্বংসাত্মক ও হিংসাত্মক রাজনীতি করতে পছন্দ করে। দেশের ব্যাপক উন্নয়ন অগ্রযাত্রা তাদেরকে ব্যথিত করে। দেশের মানুষ কষ্টে থাকলে তাদের রাজনীতি করতে সুবিধা হয়। পৃথিবীর অনেক দেশ ভ্যাকসিনের ব্যবস্থা করতে না পারায় ব্যাপক জনরোষে পড়েছে উল্লেখ করে তিনি জানান, প্রধানমন্ত্রী শেখ হাসিনার দূরদর্শী নেতৃত্বে বাংলাদেশ সঠিক সময়ে ভ্যাকসিন আনতে সক্ষম হয়েছে এবং ইতোমধ্যে মানুষ ভ্যাকসিন নিতে শুরু করেছে।

 পৌরসভা নির্বাচন নিয়ে সাংবাদিকের এক প্রশ্নের জবাবে মন্ত্রী বলেন, নির্বাচন কমিশন সকল নির্বাচন সুষ্ঠু করার জন্য অঙ্গীকারাবদ্ধ এবং স্থানীয় পর্যায়ে চলমান সব নির্বাচন সুষ্ঠুভাবে সম্পন্ন করার জন্য আন্তরিকভাবে কাজ করছে।

 এ সময়, স্থানীয় সরকার বিভাগের সিনিয়র সচিব হেলালুদ্দীন আহমদ, ঢাকা ওয়াসার ব্যবস্থাপনা পরিচালক তাকসিম এ খান, স্থানীয় সরকার বিভাগের অতিরিক্ত সচিব মোহাম্মদ ইবরাহীম এবং ওয়াসার ঊর্ধ্বতন কর্মকর্তাগণ উপস্থিত ছিলেন।

 উল্লেখ্য, ভূগর্ভস্থ পানির ওপর নির্ভরতা কমিয়ে আনার লক্ষ্যে ঢাকা ওয়াসা এই প্ল্যান্ট থেকে মিরপুর এলাকায় দৈনিক ১৫ কোটি লিটার পানি সরবরাহ করে থাকে।

#

হায়দার/রোকসানা/পাশা/মাসুম/রফিকুল/জয়নুল/২০২১/১৯৩০ঘণ্টা

তথ্যবিবরণী নম্বর : ৭২৮

 **শেখ হাসিনার জন্যই এখন গ্রামেও অনার্স পড়া যায়**

 **-- পরিবেশ মন্ত্রী**

বড়লেখা, মৌলভীবাজার, ২ ফাল্গুন (১৫ ফেব্রুয়ারি) :

 পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন বলেছেন, বর্তমান সরকার শিক্ষার উন্নয়নে সবচেয়ে বেশি গুরুত্ব দিয়েছে। এজন্য করোনাকালেও যথাসময়ে শিক্ষার্থীদের হাতে বই পৌঁছে দেয়া হয়েছে। উচ্চ শিক্ষা জনগণের দোরগোড়ায় পৌঁছে দেয়ার জন্য গ্রামেও অনার্স কলেজ স্থাপন করা হচ্ছে। একমাত্র শেখ হাসিনার জন্যই এখন গ্রামেও অনার্স পড়ার সুযোগ পাচ্ছে শিক্ষার্থীরা।

 আজ মৌলভীবাজারের বড়লেখা উপজেলার গাংকুল পঞ্চগ্রাম উচ্চ বিদ্যালয়ের চারতলা একাডেমিক ভবনের ভিত্তিপ্রস্তর স্থাপন অনুষ্ঠানে প্রধান অতিথির বক্তব্যে মন্ত্রী এসব কথা বলেন।

 মন্ত্রী বলেন, আজ প্রধানমন্ত্রী বীর মুক্তিযোদ্ধাদের মাসিক সম্মানী ২০ হাজার টাকায় উন্নীত করার সিদ্ধান্ত ঘোষণা করেছেন। বৈদেশিক মুদ্রার রিজার্ভ এখন সর্বোচ্চ ৪৩ বিলিয়ন মার্কিন ডলার। যোগাযোগ ব্যবস্থার প্রভূত উন্নতি হয়েছে। এই উন্নয়নের ধারা অব্যাহত রাখতে শেখ হাসিনার কোনো বিকল্প নেই।

 ভিত্তিপ্রস্তর স্থাপনকালে অন্যান্যের মধ্যে বড়লেখা উপজেলা পরিষদের চেয়ারম্যান মোঃ সোয়েব আহমদ, উপজেলা নির্বাহী কর্মকর্তা মোঃ শামীম আল ইমরান, সাবেক উপজেলা পরিষদ চেয়ারম্যান ও উপজেলা আওয়ামী লীগের ভারপ্রাপ্ত সাধারণ সম্পাদক রফিকুল ইসলাম সুন্দর এবং ভাইস চেয়ারম্যান মোঃ তাজ উদ্দিন ও মহিলা ভাইস চেয়ারম্যান রাহেনা বেগম উপস্থিত ছিলেন।

#

দীপংকর/রোকসানা/পাশা/রফিকুল/জয়নুল/২০২১/১৮৪০ঘণ্টা

তথ্যবিবরণী নম্বর : ৭২৭

**কোভিড**-**১৯**(**করোনা ভাইরাস**) **সংক্রান্ত সর্বশেষ প্রতিবেদন**

ঢাকা, ২ ফাল্গুন (১৫ ফেব্রুয়ারি) :

 ‌         স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর)-এর তথ্যানুযায়ী গত ২৪ ঘণ্টায় দেশে ১৪ হাজার ১৩৮ জনের নমুনা পরীক্ষা করে ৪৪৬ জনের শরীরে করোনা সংক্রমণ পাওয়া গেছে। এ নিয়ে বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ৫ লাখ ৪১ হাজার ৩৮ জন।

 গত ২৪ ঘণ্টায় ১১জন-সহ এ পর্যন্ত ৮ হাজার ২৮৫ জন এ রোগে মৃত্যুবরণ করেছেন।

 করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ৪ লাখ ৮৭ হাজার ৮৭০ জন।

#

হাবিবুর/রোকসানা/পাশা/রফিকুল/রেজাউল/২০২১/১৭৩৮ ঘণ্টা

তথ্যবিবরণী নম্বর : ৭২৬

**সৌদি আরবে আবিরন হত্যা মামলার রায়: ১ জনের মৃত্যুদণ্ড ও ২ জনের জেল**

ঢাকা, ২ ফাল্গুন (১৫ ফেব্রুয়ারি) :

 সৌদি আরবের রিয়াদের ক্রিমিনাল কোর্ট গতকাল বহুল আলোচিত বাংলাদেশি গৃহকর্মী মোসাঃ আবিরন বেগমের হত্যাকান্ডের রায় ঘোষণা করেছে। আদালত এই হত্যাকান্ডের সাথে জড়িত আসামিদের মৃত্যুদণ্ডসহ ভিন্ন ভিন্ন শাস্তির আদেশ প্রদান করেছে।

 মামলার প্রধান আসামি গৃহকত্রী আয়েশা আল জিজানীর বিরুদ্ধে ইচ্ছাকৃত এবং সুনির্দিষ্টভাবে হত্যাকাণ্ড সংঘটনের দায়ে আদালত “কেসাস” (জানের বদলে জান) এর রায় প্রদান করেছে ।

 অপর দুই আসামির একজন গৃহস্বামী বাসেম সালেমের বিরুদ্ধে হত্যাকাণ্ডের আলামত ধ্বংস, গৃহকর্মীকে নিজ বাসার বাইরে অবৈধভাবে কাজে পাঠানো এবং গৃহকর্মীর চিকিৎসার ব্যবস্থা না করার অভিযোগে আদালত ৫০ হাজার সৌদি রিয়াল জরিমানাসহ বিভিন্ন মেয়াদে মোট ৩ বছর ২ মাস কারাভোগের আদেশ প্রদান করেছে।

 আদালত মামলার আরেক আসামি কিশোর ওয়ালীদ বাসেদ সালেম-কে ৭ মাস কিশোর সংশোধনাগার কেন্দ্রে থাকার আদেশ দিয়েছে।

 উল্লেখ্য, রিয়াদের বাংলাদেশ দূতাবাসের শ্রম কল্যাণ উইং এই বিচারকার্য ত্বরান্বিত করার ক্ষেত্রে কার্যকর ভূমিকা পালন করেছে। প্রবাসী কর্মীদের জন্য ন্যায় বিচার নিশ্চিত করার লক্ষ্যে সরকার বিশেষ করে প্রবাসী কল্যাণ ও বৈদেশিক কর্মসংস্থান মন্ত্রণালয় থেকে সকল সহযোগিতা প্রদান করার কথা জানিয়েছেন প্রবাসী কল্যাণ মন্ত্রী ইমরান আহমদ।

#

রাশেদ/অনসূয়া/পরীক্ষিৎ/জসীম/মাসুম/২০২১/১৬০০ ঘণ্টা

তথ্যবিবরণী নম্বর : ৭২৫

**বীর মুক্তিযোদ্ধা ও বিশিষ্ট রাজনীতিবিদ কাজী আরেফ আহমেদ**

**এর মৃত্যুবার্ষিকীতে প্রধানমন্ত্রীর বাণী**

**ঢাকা,** ২ ফাল্গুন **(**১৫ ফেব্রুয়ারি**) :**

 প্রধানমন্ত্রী শেখ হাসিনা আগামীকাল ১৬ ফেব্রুয়ারি বীর মুক্তিযোদ্ধা ও বিশিষ্ট রাজনীতিবিদ কাজী আরেফ আহমেদ এর মৃত্যুবার্ষিকী উপলক্ষ্যে নিম্নোক্ত বাণী প্রদান করেছেন :

 “বীর মুক্তিযোদ্ধা ও বিশিষ্ট রাজনীতিবিদ কাজী আরেফ আহমেদ-এর ২২তম মৃত্যুবার্ষিকী উপলক্ষ্যে আমি তাঁকে শ্রদ্ধার সঙ্গে স্মরণ করছি।

 বাংলাদেশের স্বাধীনতা সংগ্রামে এবং স্বাধীন বাংলাদেশে সকল স্বৈরাচারবিরোধী গণতান্ত্রিক আন্দোলনে কাজী আরেফ আহমেদ সক্রিয়ভাবে অংশগ্রহণ করেছেন। ১৯৬৬ সালে জাতির পিতা বঙ্গবন্ধু শেখ মুজিবুর রহমানের ৬-দফা আন্দোলনকে বেগবান করতে ঢাকা নগর ছাত্রলীগের পক্ষ থেকে তিনি বলিষ্ঠ ভূমিকা পালন করেন। ১৯৭১ সালে মহান মুক্তিযুদ্ধে তিনি বিএলএফ বা মুজিব বাহিনীর গোয়েন্দা বিভাগের প্রধান ও ছাত্রলীগের সমন্বয়কারীর দায়িত্বপালন করেন।

 কাজী আরেফ আহমেদ মুক্তিযুদ্ধের চেতনা ও আদর্শ বাস্তবায়ন, যুদ্ধাপরাধীদের বিচার এবং দেশে গণতন্ত্র, ভোট ও ভাতের অধিকার প্রতিষ্ঠায় আমৃত্যু সংগ্রাম করে গেছেন। নতুন প্রজন্ম তাঁর আদর্শে অনুপ্রাণিত হয়ে দেশ ও মানুষের কল্যাণে আত্মনিয়োগ করবে এটাই আমার প্রত্যাশা।

 আমি তার বিদেহী আত্মার মাগফেরাত কামনা করছি।

জয় বাংলা, জয় বঙ্গবন্ধু

বাংলাদেশ চিরজীবী হোক।”

#

সরওয়ার/অনসূয়া/পরীক্ষিৎ/রেজুয়ান/আসমা/২০২১/১৫৪০ ঘণ্টা

তথ্যবিবরণী        নম্বর : ৭২৪

**‘বঙ্গবন্ধু শেখ মুজিব কুইজ’ প্রতিযোগিতা**

**গতকালের বিজয়ীদের তালিকা**

**ঢাকা,** ২ ফাল্গুন **(**১৫ ফেব্রুয়ারি**) :**

          জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উদ্‌যাপন জাতীয় বাস্তবায়ন কমিটির উদ্যোগে মুজিববর্ষ উপলক্ষ্যে আয়োজিত গতকালের অনলাইনভিত্তিক ‘বঙ্গবন্ধু শেখ মুজিব কুইজ’ প্রতিযোগিতার স্মার্টফোন বিজয়ী পাঁচজন হলেন : চট্টগ্রামের মোহাম্মাদ ওয়াসি, সিলেটের হাবিবা জেসমিন, ঢাকার মো. রিয়াদ, ফেনীর বিটুবি রানী গুহ এবং সিলেটের মো. হৃদয় আহমেদ মুন্না।

          গতকালের কুইজে ৮৫ হাজার ৯৮৬ জন প্রতিযোগী অংশগ্রহণ করেছিলেন।

          স্মার্টফোন বিজয়ী পাঁচজনসহ ১০০ জিবি মোবাইল ডাটা বিজয়ী ১০০ জনের ছবিযুক্ত নামের তালিকা
জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উদ্‌যাপন জাতীয় বাস্তবায়ন কমিটির ওয়েবসাইট [https://mujib100.gov.bd](https://mujib100.gov.bd/) অথবা [https://quiz.priyo.com](https://quiz.priyo.com/) থেকে জানা যাবে।

#

মোহসিন/অনসূয়া/পরীক্ষিৎ/জসীম/আসমা/২০২১/১২৫৫ ঘণ্টা

তথ্যবিবরণী নম্বর : ৭২৩

**শ্রী শ্রী সরস্বতী পূজা উপলক্ষ্যে প্রধানমন্ত্রীর বাণী**

ঢাকা, ২ ফাল্গুন (১৫ ফেব্রুয়ারি) :

 প্রধানমন্ত্রী শেখ হাসিনা আগামীকাল ১৬ ফেব্রুয়ারি শ্রী শ্রী সরস্বতী পূজাউপলক্ষ্যেনিম্নোক্ত বাণী প্রদান করেছেন:

 “শ্রী শ্রী সরস্বতী পূজা উপলক্ষ্যে আমি হিন্দু সম্প্রদায়ের সবাইকে আন্তরিক শুভেচ্ছা ও অভিনন্দন জানাচ্ছি।

 বাংলাদেশ সাম্প্রদায়িক সম্প্রীতির দেশ। বাংলাদেশে সকল ধর্ম ও সম্প্রদায়ের মানুষের নিজ নিজ ধর্ম পালনের সম্পূর্ণ স্বাধীনতা রয়েছে। হাজার বছর ধরে এ ভূখণ্ডে জাতি-ধর্ম-বর্ণ নির্বিশেষে সকল ধর্মের মানুষ মিলেমিশে একত্রে বসবাস করে আসছেন। আমাদের সংবিধানে সকল ধর্ম ও বর্ণের মানুষের সমান অধিকার সুনিশ্চিত করা হয়েছে। এ দেশে ধর্ম যার যার উৎসব সবার। আমরা সব ধর্মের উৎসব সকলে মিলে আনন্দ-উৎসব সহকারে উদ্‌যাপন করি। কাউকে আমাদের সাম্প্রদায়িক সম্প্রীতি বিনষ্ট করতে দিব না। আগামী দিনে সকল ধর্মের পারস্পরিক সম্প্রীতি আরো সুদৃঢ় হবে।

 দেবী সরস্বতী সত্য, ন্যায় ও জ্ঞানালোকের প্রতীক। বিদ্যা, বাণী ও সুরের অধিষ্ঠাত্রী। আমি দেবী সরস্বতীর পূজা অর্চনা উপলক্ষ্যে হিন্দু সম্প্রদায়ের সকলকে জ্ঞানার্জনে ব্রতী হয়ে দেশের অগ্রযাত্রায় আত্ননিয়োগের আহ্বান জানাচ্ছি। সবার প্রতি অনুরোধ, আপনারা করোনা ভাইরাসের এ সংকটময় সময়ে স্বাস্থ্যবিধি মেনে ও সামাজিক দূরত্ব বজায় রেখে পূজা উদ্‌যাপন করবেন।

 আসুন, মহান মুক্তিযুদ্ধের চেতনায় উদ্বুদ্ধ হয়ে অসাম্প্রদায়িক চেতনাকে অটুট রেখে আমরা ঐক্যবদ্ধভাবে সর্বকালের সর্বশ্রেষ্ঠ বাঙালি, জাতির পিতা বঙ্গবন্ধু শেখ মুজিবুর রহমানের স্বপ্নের সোনার বাংলাদেশ বিনির্মাণ করি।

 জয় বাংলা, জয় বঙ্গবন্ধু

 বাংলাদেশ চিরজীবী হোক।”

#

আশরাফ/অনসূয়া/জসীম/মাসুম/২০২১/১১২০ ঘণ্টা

তথ্যবিবরণী নম্বর : ৭২২

**শ্রী শ্রী** **সরস্বতী পূজা** **উপলক্ষ্যে রাষ্ট্রপতির বাণী**

**ঢাকা,** ২ ফাল্গুন **(**১৫ ফেব্রুয়ারি**) :**

 রাষ্ট্রপতি মোঃ আবদুল হামিদ আগামীকাল ১৬ ফেব্রুয়ারি শ্রী শ্রী সরস্বতী পূজা উপলক্ষ্যে নিম্নোক্ত বাণী প্রদান করেছেন :

 “হিন্দু সম্প্রদায়ের অন্যতম ধর্মীয় অনুষ্ঠান শ্রী শ্রী সরস্বতী পূজা উপলক্ষ্যে আমি দেশের হিন্দু ধর্মাবলম্বীদের জানাই আন্তরিক শুভেচ্ছা।

 সরস্বতী পূজা বাংলাদেশে অত্যন্ত জনপ্রিয় একটি ধর্মীয় উৎসব। ধর্ম, বর্ণ ও সম্প্রদায় নির্বিশেষে এই উৎসবে সকলের অংশগ্রহণ এ দেশের অসাম্প্রদায়িক চেতনা ও ঐতিহ্যে ভিন্ন মাত্রা যোগ করেছে। জ্ঞানচর্চার মাধ্যমেই মানবসভ্যতা ক্রমান্বয়ে বিকশিত হচ্ছে। জ্ঞানার্জনে শ্রী শ্রী সরস্বতী দেবীর কৃপা অর্জনের লক্ষ্যেই ভক্তবৃন্দ এ পূজা করে থাকেন। জ্ঞানালোকে উদ্ভাসিত হয়ে দেশের প্রতিটি মানুষ সাম্প্রদায়িকতা, অজ্ঞানতা, কূপমণ্ডুকতা থেকে মুক্ত হয়ে একটি কল্যাণকর ও উন্নত সমাজ গঠনে এগিয়ে আসবে-এটাই সকলের প্রত্যাশা।

 বাংলাদেশ সাম্প্রদায়িক সম্প্রীতির দেশ। আবহমান কাল থেকে এ দেশের মানুষ পারস্পরিক সম্প্রীতি ও সহাবস্থানের মধ্য দিয়ে নিজ নিজ ধর্মীয় আচার অনুষ্ঠান পালন করে আসছে। দেশে বিদ্যমান সম্প্রীতির এই সুমহান ঐতিহ্যকে আরো সুদৃঢ় করতে সবাইকে নিজ নিজ অবস্থান থেকে অবদান রাখতে হবে। আমি
আশা করি সকলের সম্মিলিত প্রচেষ্টায় একটি বৈষম্যহীন সমাজ প্রতিষ্ঠার মাধ্যমে আমরা জাতির পিতা বঙ্গবন্ধু শেখ মুজিবুর রহমানের স্বপ্নের ‘সোনার বাংলা’ গড়ে তুলতে সক্ষম হবো।

 আমি সরস্বতী পূজা উৎসবের সর্বাঙ্গীণ সাফল্য কামনা করি।

 জয় বাংলা।

 বাংলাদেশ চিরজীবী হোক।”

#

হাসান/অনসূয়া/রেজুয়ান/জসীম/আসমা/২০২১/১১০০ ঘণ্টা